《鼎仪来并居新楼成与文量登贺次韵》
明代·张泰

长愁风雨乱忧端，九日晴明望眼宽。益喜故人连宅舍，肯于高处置栏干。

菊花甘冷黄非晚，客鬓经时白不难。浑得醉歌酬雅会，未妨檐月照空盘。

作者简介：（1436—1480）苏州府太仓人，字亨父，号沧州。少与同里陆釴、陆容齐名，号称“娄东三凤”。天顺八年进士，授检讨，迁修撰。恬淡自守。诗名亚李东阳，弘治间艺苑皆称李怀麓、张沧州。书法亦翩翩可喜。有《沧州集》。